AlexejDobrolubov/national_council_slovak_2010 huggingface dataset:
6. schôdza NR SR - 6.deň - B. popoludní
Dátum: 2023-12-14
Poslanec: Luščíková, Darina (PS)
Druh vystúpenia: Vystúpenie s faktickou poznámkou

195. Ďakujem veľmi krásne za reakcie mojich kolegov, ktoré ma povzbudili v mojom, v mojej práci a v mojom konštatovaní všetkých faktov, ktoré som spomenula. Ďakujem aj za to, že zdôraznili neochotu diskutovať a počúvať poslancov vládnej koalície. Sú to strany SMER-u, SNS a HLAS-u, ktoré sa chvália, že sú zástupcami regiónov, že ich volení zástupcovia pochádzajú z regiónov, a tuná ukazujú maximálnu neochotu týmto regiónom nejakým spôsobom pomáhať, pretože keď sa bavíme o malých a stredných podnikoch, tak sú to nositeľmi zamestnanosti v regiónoch. Ak im nepomôžeme, a tento konsolidačný balík, ktorý prináša táto vládna koalícia, nijako nepomáha, dokonca nijako nie sú spomenuté žiadne opatrenia ani v programovom vyhlásení vlády, takže nemôžeme očakávať ani v budúcich rokoch, že vláda bude pomáhať malým a stredným podnikom, a práve naopak, konsolidačné opatrenia, ktoré nám boli predstavené, idú vyslovene dusiť tieto malé a stredné podniky. Zabudla som povedať ešte jeden údaj vo svojom príspevku a to, že malé a stredné podnikanie, malí a strední podnikatelia zamestnávajú vyše 1,420 mil. zamestnancov a väčšinu z toho naozaj v regiónoch. Ak títo zamestnávatelia budú postupne krachovať, obmedzovať svoju činnosť, zvýši sa nám nezamestnanosť v regiónoch, poprípade, tak ako spomínali iní kolegovia, ešte ďalšiu vec, že nám budú z regiónov odchádzať. Budú nám odchádzať mozgy, budú nám odchádzať talenty a budú sa realizovať niekde úplne inde a regióny nám budú ďalej vymierať. Mikropodniky, k tej zamestnanosti keď ešte doplním, zaznamenali rast zamestnanosti. Rast zamestnanosti... (Prerušenie vystúpenia časomerom.)
6. schôdza NR SR - 6. deň - A. dopoludnia
Dátum: 2023-12-14
Poslanec: Luščíková, Darina (PS)
Druh vystúpenia: Vystúpenie s faktickou poznámkou

128. Ondrej, ja ti rovnako ďakujem za tvoj prejav ako tu všetci predchádzajúci rečníci. Tvoje slová ma vždy prinútia sa zamyslieť a pozerať na veci do hĺbky. Ondrej, máš úplnú pravdu opatrenia lex konsolidácia sú opatreniami, ktoré neponúkajú budúcnosť, neozdravujú financie, neriešia skutočné problémy ľudí na Slovensku, dokonca ani problémy dôchodcov, na ktorých sa toľko spolieha vládna koalícia a ktorým podsúva nepriateľov, ktorí však nie sú ich skutočnými nepriateľmi. Dôchodcovia sa nechcú hnevať na svoje deti, na svoje vnúčatá, ktoré za lepším vzdelávaním a často za lepším životom, za lepšími možnosťami, za lepšou spoločenskou atmosférou odchádzajú do zahraničia. Nechcú sa hnevať na svojich najbližších, ale sú nahnevaní a smutní. A preto sa hnevajú na toho alebo na to, čo im predhadzuje vládna koalícia dlhodobo. Je to zlá Európska únia, sú to progresívni a liberálni politici, mimovládky. Tie deti však neodchádzajú na počudovanie na Východ, odchádzajú na ten škaredý Západ, ktorý nám podľa mnohých predstaviteľov koalície škodí a diktuje, čo máme na Slovensku robiť lepšie. A paradoxne sa progresívni liberáli ako my v Progresívnom Slovensku na budúcnosť vašich detí zameriavame. A čo je naozaj zvlášne, tak často sú to mimovládky, ktoré ako jediné na sklonku života dôchodkom skutočne pomáhajú. A čo je ďalší paradox, ten Západ nám na Slovensko dáva aj peniaze na to, aby nám vytiahlo z toho ekonomického marazmu, ktorému tu čelíme, a na tieto peniaze sa vo svojom vládnutí spoliehate, spoliehate sa na to, že vám tieto finančné prostriedky Európskej únie vytrhnú z biedy regióny a popasujú sa s chudobou. Takže naozaj to považujem za farizejstvo aj celý, aj celý lex konsolidácia, pretože nepozeráte na budúcnosť. Ďakujem.
6. schôdza NR SR - 5.deň - B. popoludní
Dátum: 2023-12-13
Poslanec: Luščíková, Darina (PS)
Druh vystúpenia: Vystúpenie s faktickou poznámkou

385. Pán predsedajúci, ďakujem za slovo. Budem ďakovať viackrát, lebo ďakujem pánovi kolegovi Grendelovi za upozornenie na tieto poplatky a na túto veľmi naozaj záslužnú stránku a zároveň pánovi poslancovi Jakabovi za (potlesk) neskutočne užitočnú osvetovú činnosť, pretože musím sa priznať, že ako poslankyňa by som mala vôbec tušiť, že toľko poplatkov existuje a v takýchto sumách a konečne to budem naozaj vedieť. Ale čo mňa zaujalo najviac, tak sú to poplatky na finančnú správu a obchodnú činnosť, keďže sa venujem ekonomike. A zaujímavý taký, taký zaujímavý je jeden poplatok, že žiadosť o udelenie povolenia na zriadenie doplnkovej dôchodkovej poisťovne. Ja si myslím, že ste tam mohli zdvihnúť o viac, akože tých dôchodkových poisťovní naozaj nemáme veľa, keď sa chce stať niekto dôchodkovou poisťovňou, tak tých 250 eur naozaj nie je veľa, je tam zvýšenie o 51,1 % zo 165,50, ale tam ste mohli byť oveľa kreatívnejší, si myslím. Ale myslím, že som našla úplného víťaza a najvyšší poplatok je 250 000 eur a je to poskytnutie štátnej záruky Ministerstvom financií Slovenskej republiky za bankový úver vystavením záručnej listiny alebo podpísaním zmluvy o záruke, z celkovej istiny úveru nad 33-tisíc, počkajte, to je 33 193 918,50 eura, ale predpokladám, že sa to mení vlastne na okrúhlu sumu 50-tisíc eur, prepáčte, 50 miliónov, že fakt neskorá hodina a tie nuly mi nejak utekajú. Takže 50 miliónov eur, ale to je dosť slušný poplatok, 250-tisíc za záruku štátu, no. Budem čítať ďalšie poplatky, ktoré sú menšie. Ide o vydanie osvedčenia o zápise samostatne hospodáriaceho roľníka do evidencie; zo 6,50 na 10 eur, chvalabohu, že to naozaj roľníci asi unesú, je to zvýšenie o 53,8 %... (Prerušenie vystúpenia časomerom. Potlesk.)
6. schôdza NR SR - 5.deň - B. popoludní
Dátum: 2023-12-13
Poslanec: Luščíková, Darina (PS)
Druh vystúpenia: Vystúpenie s faktickou poznámkou

301. Ďakujem, pán predsedajúci, za slovo. Pán kolega Pollák otvoril veľmi dôležitú tému, ktorú nerieši ani konsolidácia, ani programové vyhlásenie vlády. S niektorými tvrdeniami nesúhlasím, najmä pokiaľ ide o zamestnávanie cudzincov, cudzincov, ktorí sú nositeľmi talentu a ktorý nám teraz momentálne veľmi chýba, a je potrebné podporiť zamestnávanie cudzincov, najmä napríklad lekárov, zdravotného personálu. Ale pod všetko ostatné sa podpisujem a musím súhlasiť s tým, že v rómskej komunite je naozaj veľmi nevyužitý ľudský potenciál. Ide však o dlhodobé riešenia a v podstate áno, ako ste tu spomínali všetci, že dlhodobú konsolidáciu a dlhodobý plán na to, aby tieto opatrenia mohli byť úspešné. Táto vláda neponúka žiadne koncepčné riešenia a ktoré by boli financované zo štátneho rozpočtu. Všetky riešenia, ktoré prichádzajú na Slovensko, sú financované z prostriedkov Európskej únie. Všetky dobré veci, ktoré fungujú a ktoré sú už overené, sú hradené buď z prostriedkov Európskej únie alebo sa im venujú mimovládky. Sú to napríklad zdravé regióny, zdravé komunity alebo mimovládka, veľmi známa, Cesta von a sú to práve mimovládky, ktoré suplujú štát a na ktoré štát pozerá cez prsty, resp. štát ani nie, ale, ale súčasná vládna koalícia. Európska únia nás už teraz upozorňuje, že tieto prostriedky nám dlhodobo poskytovať nebude. Preto je dôležité myslieť na to už koncepčne teraz a pokračovať v týchto overených projektoch. Už sa nám potvrdilo to, že výborný projekt, ktorý naozaj fungoval, ako boli rómski asistenti, tak vlastne po tom, ako nám Európska únia zobra... už nepredĺžila tieto projekty, tak tento výborný projekt prestal fungovať a bol naozaj osvedčený. Takže my nebojujeme proti generačnej chudobe, nesieme si tento batoh pred sebou.
6. schôdza NR SR - 5.deň - B. popoludní
Dátum: 2023-12-13
Poslanec: Luščíková, Darina (PS)
Druh vystúpenia: Vystúpenie s faktickou poznámkou

65. Ďakujem pekne, pán predsedajúci. Dobre vieme, že RTVS už dlhodobo trpí nedostatkom finančných prostriedkov a má neodškriepiteľne vysoký investičný dlh. V Poprade máme spoločnosť, ktorá veľmi sofistikovaným spôsobom zabezpečuje produkciu relácií a externe spolupracuje nielen s RTVS, ale aj so zahraničnými partnermi. Keďže sa poznám s konateľom a predstaviteľov, predstaviteľom tej firmy, tak mi za... rozprával veľmi zábavné príhody o tom, aké predpotopné zariadenie v RTVS ešte funguje a akým predpotopným spôsobom zabezpečujú vysielanie. No ešte vo februári predsedníčka Európskej federácie novinárov Maja Sever povedala, že: "Vaša vláda musí zabezpečiť finančnú stabilitu a nezávislosť spravodajstva pre verejnoprávne médiá." Preto je pre mňa nepochopiteľné toto krátenie rozpočtu, keďže aj samotní predstavitelia RTVS hovoria, a to citujem: "Zdroje RTVS pre rok 2023 sú absolútne nedostačujúce, t. j. na jednej strane výrazný prepad príjmov, na druhej strane výdavkovú časť rozpočtu ovplyvňuje celosvetová energetická kríza, vysoká inflácia a nové legislatívne povinnosti. Aktuálne nastavený model financovania je neudržateľný a v prípade, ak nedôjde počas roka 2023 k významnej zmene financovania, RTVS nebude schopná v roku 2024 reálne zostaviť vyrovnaný rozpočet a zároveň zabezpečovať jej hlavné poslanie, výrobu a vysielanie programov vo verejnom záujme." Toto tvrdenie bolo ešte prijatím, resp. pred rokovaním o tejto zme... o tejto zmene o financovaní RTVS. Podľa prepočtov manažmentu RTVS by však ani prípadné zvýšenie podielu reklám vo vysielaní chýbajúce milióny v rozpočte nevykompenzovalo. Takže celá táto, celé toto opatrenie je pre mňa veľmi nepochopiteľné. Ďakujem.
6. schôdza NR SR - 5. deň - A. dopoludnia
Dátum: 2023-12-13
Poslanec: Luščíková, Darina (PS)
Druh vystúpenia: Vystúpenie s faktickou poznámkou

68. Dobre, môžem už asi, áno ? Už sme sa ukľudnili. Ďakujem. Ja by som sa chcela zamyslieť nad tým, čo vlastne aj rozprával kolega o výdavkoch Sociálnej poisťovne, lebo naozaj sú enormné a myslím, že nerozmýšľame do budúcnosti nad tým, ako ich racionalizovať a ako urobiť ich udržateľnými, tieto výdavky. Nie je ťažké pochopiť, prečo táto vládna koalícia sa zameriava hlavne na dôchodcov. Pretože sú to ich najvernejší voliči. Ona im v podstate podsúva nejaké drobné. Dobre, možno pre niektoré rodiny to nie je, pre niektorých dôchodcov to nie sú drobné, ale v podstate spôsobuje to, že tí ľudia sú osamelí. A osamelosť je naozaj neskutočne veľký problém. Na to napríklad reagovala aj Veľká Británia tým, že v roku 2018 založila ministerstvo osamelosti, pretože osamelosť spôsobuje jednak psychické problémy, jednak spôsobuje zdravotné problémy. A to, že my sa takto neracionálne správame k ďalším generáciám, spôsobuje to, že mladí ľudia odchádzajú. A odchádzajú nielen z regiónov, odchádzajú z našej krajiny a tí ľudia zostávajú osamelí doma vo svojich obciach. Vy chodíte na výjazdové rokovania vlády. Ja neviem, či vy vidíte tie vyprázdnené obce, ktoré sú úplne len o starých ľuďoch a nemajú žiadne služby, nemajú tam svoje rodiny, nemajú tam svoje vnúčatá, nemajú tam svoje deti. A sedia osamelí vo svojich domovoch a sú frustrovaní, sú nešťastní, sú chorí, sú depresívni a je im veľmi ľahké podsúvať nepriateľov. Čo vy robíte? Hľadáte nepriateľov a oni na tých nepriateľov naskakujú. Posúvate im dezinformácie, hoaxy oni na to naskakujú a vás volia. A oni si neuvedomujú, že v podstate vy im beriete, beriete budúcnosť ich deťom, beriete budúcnosť ich vnúčatám a oni sú osamelí a za to vlastne môžete vy. Ďakujem. (Potlesk.)
6. schôdza NR SR - 4.deň - B. popoludní
Dátum: 2023-12-12
Poslanec: Luščíková, Darina (PS)
Druh vystúpenia: Vystúpenie s faktickou poznámkou

68. Ďakujem za slovo. Tiež rovnako ďakujem za vystúpenie pána ministra, oce... oceňujem ho. Zároveň ma však mrzí, že pán minister pokračoval v nastavenom trende. Súčasná ale aj minulá vláda si prehadzujete zodpovednosť za stav verejných financií ako horúci zemiak a snažíte sa vyviniť. Ekonomika štátu je však kontinuálny proces a mnohé opatrenia či chyby sa zobrazia až po rokoch. A buďme úprimný, tú zodpovednosť za minulosť nesiete spoločne. Vzhľadom na to, že sa tu bavíme o konsolidácii, o nejakom pláne ozdravenia ekonomiky, tak je jasné, že sa bavíme o budúcnosti. Ušetrili by sme si množstvo času a emócií, ak by sme sa venovali tomu, čo je pre nich naozaj dôležité a to konštruktívnemu plánu do budúcnosti. Túto debatu, kto je na vine, považujem za úplne zbytočnú, lebo to nerieši riziko gréckej cesty, o ktorej tu všetci rozprávate, hovoriť o minulosti má zmysel len vtedy, ak sa chcete z nej poučiť. Ale žiadne ponaučenie tu nezaznelo a myslím, že všetci sme svedkom toho, že z minulosti nie ste ochotní sa poučiť. Som však veľmi rada, pán minister, že ste spomenuli kategóriu mikrodaňovníkov. V súčasnosti môže byť mikrodaňovníkom každá právnická a fyzická osoba, ak jej zdaniteľné príjmy či výnosy v danom zdaniteľnom období nepresiahnu sumu 49 790 euro, táto suma je v súčasnosti naviazaná na zákon o DPH, vy navrhujete novú sumu 60 000 eur, ktorá má byť fixná a rušíte jej naviazanosť na zákon o DPH. Pritom vo svojom programovom vyhlásení vlády chcete zvýšiť hranicu registrácie DPH v prípade, že naplníte svoj sľub z PVV, tak suma pre mikrodaňovníkov sa automaticky zvýši, preto považujem túto zmenu a tento návrh za pre mňa za nelogický a skutočne bezvýznamný a tiež by som sa by som počula vysvetlenie vlastne k tomuto návrhu. Ďakujem.
6. schôdza NR SR - 4.deň - B. popoludní
Dátum: 2023-12-12
Poslanec: Luščíková, Darina (PS)
Druh vystúpenia: Vystúpenie s faktickou poznámkou

4. Ďakujem, pán predsedajúci, za slovo. A musím súhlasiť s pánom kolegom Jánom Hargašom, že vláda v dobe, kedy je potrebné naštartovať ekonomický rast, naštartovať investície, núti podnikateľov si uťahovať opasky. Doba, keď je nevyhnutné udržať ľudí v regiónoch, aby nám nezostali len vyľudnené obce, tak vláda nerobí žiadne podporné opatrenia, neponúka stimuly. Naopak, zvyšuje daňovo-odvodové zaťaženie pre živnostníkov, menšie aj väčšie podniky a zamestnávateľov, zvyšuje cenu práce, čím znižuje produktivitu práce, čo aj sama v dôvodovej správe pripúšťa. Tieto opatrenia najťažšie práve v regiónoch dopadnú na malé firmy, ktoré ledva prežívajú. Vláda v tejto dobe naopak rozdáva neadresné finančné stimuly, ktoré sa len prejedia. Nepomáha a nepodporuje potrebné investície, nezvyšuje konkurencieschopnosť jednak slovenských podnikov a jednak konkurencieschopnosť Slovenska ako krajiny, v ktorej sa oplatí investovať a pritom sme krajina, ktorá je závislá na zahraničných investíciách. Takže miesto reálnych opatrení, ktoré zabezpečia prosperitu našej krajiny do budúcnosti, plní populistické sľuby z predvolebnej kampane, neadresne, nesystematicky často presúva finančné prostriedky na miesta a k ľuďom, kde tieto finančné prostriedky nie sú potrebné. Ďakujem.
6. schôdza NR SR - 2. deň - A. dopoludnia
Dátum: 2023-12-07
Poslanec: Luščíková, Darina (PS)
Druh vystúpenia: Vystúpenie s faktickou poznámkou

18. Ďakujem pekne za slovo. Ja musím poďakovať Števovi Kiššovi za vyčíslenie tých vysokých výdavkov, ktoré budú ako príspevok alebo respektíve pomoc ľuďom s hypotékou, pretože tieto príspevky mohli byť použité oveľa adresnejšie. Nízkopríjmové skupiny obyvateľstva naozaj nedostali hypotéky od bánk, pretože keď banky si zvážili svoje riziká, tak uvažovali aj nad tým, že môže dôjsť k zvýšeniu úrokových sadzieb. To znamená, že tie nízkopríjmové, ktoré naozaj potrebujú skutočnú pomoc a boria sa s chudobou, nedostanú tieto príspevky. A verím, že suma vyše, respektíve tých miliónov, o ktorých hovoril Štefan Kišš, mohli byť použité úplne iným spôsobom, úplne adresnejšie a ochrániť ľudí pred prepadom do zóny chudoby. Ďakujem.
3. schôdza NR SR - 3. deň - A. dopoludnia
Dátum: 2023-11-16
Poslanec: Luščíková, Darina (PS)
Druh vystúpenia: Vystúpenie s faktickou poznámkou

66. V tomto som citovala určite väčšie autority, ktoré sa zaoberajú týmito vyjadreniami a ktoré pomenovali v rámci Európskej únie túto stranu, teda vašu stranu Slovenskú národnú stranu ako nacionalistickú. Ja si uvedomujem, že tieto vyjadrenia že nacionalistický znamená národný, rovnako by som bola rada možno keby ste si všetci uvedomili, že progresívny znamená pokrok alebo pokrokový. Takže sa nemusíme tuná hrať na nejaké slovíčka a rozprávať sa o tom, čo znamená, pretože sme tu všetko rozumní ľudia a rozumieme týmto pojmom. Ja rozumiem aj tomu, že hovoríte o ekonomike a hovoríte, že by ste si možno rozumeli s každým, ale krajne pravicový sa používa aj v inej konotácii. Ďakujem.
3. schôdza NR SR - 2.deň - B. popoludní
Dátum: 2023-11-15
Poslanec: Luščíková, Darina (PS)
Druh vystúpenia: Vystúpenie s faktickou poznámkou

36. Ja budem reagovať, ďakujem za slovo, ja budem reagovať na kolegu Ledeckého a musím s ním súhlasiť, pretože hovoriť o vyrovnávaní regionálnych rozdielov a nespomenúť marginalizované rómske komunity či generačnú chudobu a neponúknuť reálne riešenie je nepochopenie situácie mnohých okresov v regiónoch. Podľa Štatistického úradu Slovenskej republiky bolo v roku 2022 na Slovensku 16,5 % obyvateľov ohrozených chudobou. V Prešovskom kraji je chudobou ohrozených 25,2 % obyvateľstva, čo je viac ako 200-tisíc ľudí, v Košickom kraji 21 % a v Banskobystrickom kraji 22 %. Spolu za tieto tri kraje je to spolu takmer 600-tisíc občanov Slovenska len v týchto troch krajoch. A nie je to vôbec divné, že ide práve o Prešovský, Košický a Banskobystrický kraj, kde marginalizované rómske komunity tvoria veľkú časť obyvateľstva. V PVV sa nenachádza žiaden reálny návrh, dokonca ani vízia, ako riešiť ťažkú situáciu MRK. Celkom ma zaujala jedna veta, a to budem citovať: "Osobitne bude vládu zaujímať možnosť, obzvlášť motivácie zapojenia členov marginalizovaných skupín do pracovného trhu, ktorý je dnes poznačený nedostatkom pracovnej sily." Ak táto veta má smerovať k hľadaniu spôsobu, ako motivovať členov MRK sa viac podieľať na pracovnom trhu, tak ja sa pýtam, prečo sa to pýtate až teraz, čo ste robili 12 rokov. To chcete uprostred deja sa pýtať ľudí, ktorí majú byť zapojení do pracovného pomeru a teraz, keď majú produktívny vek? Prečo to neriešite od, od úplného počiatku, od narodenia týchto ľudí? A toto sa, tomu sa venovali aj moje kolegyne. Musím povedať, že neziskové organizácie majú odpovede na tieto otázky už teraz. A dokonca už tieto činnosti dávno vykonávajú. Preto bude stačiť prevziať finančnú ťarchu z týchto činností a poučiť sa na činnosti neziskových organizácií a dať im podporu, a nie brať im 2 % dane. Ďakujem.
33. schôdza NR SR - 14.deň - A. dopoludnia
Dátum: 2025-04-15
Poslanec: Matovič, Igor (SLOVENSKO)
Druh vystúpenia: Vystúpenie s faktickou poznámkou

14. Myslím, že si to veľmi dobre zhrnul a je to nepríjemná téma pre najmä koaličných poslancov, lebo to vidíme, že veľmi masívne okupujú tento sál počas, počas doby, kedy tu hovoríme o ich verejnom hriechu. Ale ono to je možno pre niekoho smiešne, keď zbadá bľabotajúceho poslanca alebo predsedu Národnej rady, alebo ožratého predsedu vlády, ktorý tu ukazuje prostredník opozičným poslancom a tacká sa, prichytáva sa tuto tých, tých drevených zábradlí, ale ono to je hlavne smutné. Lebo ľudia v demokracii si volia parlament ako piedestál spoločnosti, vyberajú spomedzi seba tých ľudí, ktorí majú rozhodovať o ich osudoch, a nakoniec, čo to je platné otcovi a mame, babke a dedkovi, keď celý život vychovávajú svoje deti k tomu, že nie je normálne piť alebo keď treba piť, alebo keď teda keď piť, tak mať to pod kontrolou a zrazu oni vidia, že poslanci, ministri, predseda vlády, predseda, podpredseda parlamentu bez problémov ožratí hlasujú o ich osudoch, ako to majú vysvetliť tým svojim deťom? Tak oni môžu a ty mi, mama, tato, babka, dedko hovoríte, že ja by som nemal? Však oni sú mi príkladom. A v dnešnej dobe sociálnych sietí potom sa to veľmi rýchlo rozmôže. Len teda chcel by som zase zároveň zobrať také klišé, že to je problém len mužov v tejto sále. Bohužiaľ, pred pár týždňami ste tu vystúp... videli vystupovať aj ženu poslankyňu, ktorá to evidentne nezvládla, a je to obrovská hanba. A navyše hanba, teda keď žena, aj taká jedna veštica, aj tu to vlastne viacerí asi zažili v takejto situácii, tá nám počas minulého volebného obdobia vyslovene vtrhla do klubu ožratá.
33. schôdza NR SR - 13.deň - B. popoludní
Dátum: 2025-04-14
Poslanec: Matovič, Igor (SLOVENSKO)
Druh vystúpenia: Vystúpenie v rozprave

160. Čiže veľmi stručne, zbytočne by som sa opakoval. Naozaj toto je návrh zákona, podľa mňa taký tip-top, ktorý nikomu neublíži a všetkým pomôže. A je to len o dobrej vôli, že koaliční poslanci, ktorí rok a pol svojimi návrhmi dosť výrazne ľudí stresujú, aj teraz napríklad ten posledný, o ktorom sa tu debatujeme, či tá transakčná daň, kde ľuďom, podnikateľom to pípa dennodenne, a nieže dennodenne, viackrát do dňa, po každej jednej transakcii a je to taký nasierací zákon a veľa takých nasieracích zákonov ste prijali počas toho roka a pol, jako, jako ste pri moci. Tak toto je niečo, čím by ste si to u ľudí čiastočne podľa mňa vyžehlili. Jasné, nie u všetkých, ale teda najmä u štátnych zamestnancov, úradníkov, zamestnancov v samospráve, kde by to tá povaha pracovného miesta umožňovala, že zrazu by dostali také tie ochranné krídla, že vlastne môžu požiadať zamestnávateľa, aby teda mali určený len štvordňový pracovný týždeň, a tým pádom, samozrejme, pri odpracovaní všetkých pracovných hodín, že tí ľudia na konci by vám boli veľmi, veľmi vďační. Čiže iba čisto politicky, nepatrí sa mi vám radiť, čisto politicky, ja by som to na vašom mieste spravil, že takýto návrh zákona by som podporil. Alebo možno Andrej Danko, keď vidím teraz, že v podstate sa chytá nejakých tém, a povedal si, že chce sa realizovať pri transakčnej dani. Pri tej transakčnej dani mu môžete niečo vyčítať, že vám urobí dieru do štátnej kasy, ale ak by podporil tento opozičný návrh zákona, tak si myslí, že sám sebe pomôže. Môže sa tým naveky chváliť, že presadil dobrú vec, a ja mu to nebudem vyčítať. Ja ho budem chváliť tak, ako ho chválim roky, v podstate odkedy nám tu, áno, fašisti z ĽSNS podporili 200 eur na dieťa. Nemám najmenší problém to povedať pred ľuďmi na diskusiách, nemám najmenší problém sa k tomu prihlásiť aj tu v rokovacej sále, lebo jednoducho keď sa v správnej chvíli postaví v parlamente na správnu stranu, tak ja na to nezabúdam, takže možno aj celkom dobrý tip. Nemáte číslo na Andreja Danka, že by som mu tento tip aj nejako doručil? Lebo myslím si, že tu by sa realizovať naozaj mohol a štátnemu rozpočtu by vôbec neublížil. Ďakujem veľmi pekne za vašu podporu.
33. schôdza NR SR - 13.deň - B. popoludní
Dátum: 2025-04-14
Poslanec: Matovič, Igor (SLOVENSKO)
Druh vystúpenia: Vystúpenie v rozprave

158. Ďakujem. Dovolím si teda reagovať na poslanca Hazuchu. Keďže v podstate od hlasov, prepáčte ostatní, čo ste reagovali, od hlasov koaličných poslancov záleží. Pán poslanec Hazucha spomínal také dve veci. Jedna je taká dôležitejšia, jedna menej. Poviem najprv tú menej. Ten deň účinnosti, čo hovoríte, od 1. 7. 2024, viete, prečo to tam je? Lebo my sme to takto predložili pred rokom a vy ste nám stále odsúvali, ste nám nedovolili, aby sa ten zákon prerokoval. A vidíte, že veľmi užitočný, dobrý zákon a odsúvali ste to, odsúvali, odsúvali, odsúvali – a po roku sa dostal na rokovanie Národnej rady. Ja si osobne myslím, že týmto sa trošku popiera právo poslanca Národnej rady predkladať návrhy zákonov, lebo to predkladať neznamená, že máme právo predložiť do podateľne, ale aj právo, aby tie zákony aj boli prerokované v Národnej rade. A myslím si, že je to aj taká idea do opozičných rád, že by si to zaslúžilo podanie na Ústavný súd, aby Ústavný súd rozhodol, že či teda právo poslanca končí právom doručiť to do podateľne a tým pádom môžeme byť štyri roky odsúvaní, a ten návrh sa neprerokuje. No, dobre, ale to bolo vysvetlenie toho. Ale potom ste hovorili o tom flexibilnom pracovnom čase, že zamestnávatelia už dnes majú možnosť zo Zákonníka práce. No, ale toto je práve to, že dnes tú možnosť majú, ale nemusia vyhovieť zamestnancom. A potom to je holt jednoducho, keď tú cestičku nevytvoríte pre tých zamestnancov, že nemajú tú ochranu, ako keby predstavte si firmu, keď hovoríte, že ste dlhoročný odborár, že by tie odbory v tej firme neboli. No, tak tí ľudia sa budú menej domáhať svojich práv, keď raz tam majú tú ochranu odborárov, tak im tí odborári zabezpečujú tie práva, a v tomto prípade, my tú ochranu dávame do Zákonníka práce, aby ten Zákonník práce ich chránil pri tom rokovaní s tým zamestnávateľom a, samozrejme, tak, ako je to napísané, iba pri tých profesiách, kde to neublíži tej firme. Čiže kde to tá povaha tej práce a typ pracovného miesta umožňujú. Čiže naozaj to je dobrý zákon.